<classify> Mafunzo hayo yamekuja kutokana na baadhi ya wajasiriamali hao kushindwa kuitumia kikamilifu taasisi hiyo, kukopa fedha ambazo zina riba nafuu kwao katika kupanua wigo wa biashara zao na kufikia hadhi ya kimataifa.Akizungumza juzi wakati akitoa mafunzo hayo, Meneja wa Benki hiyo Tawi la Shinyanga Mjini, Saidi Pamui alisema wameamua kutoa mafunzo kwa wajasiriamali hao wadogo na wa kati, ikiwa benki hiyo imedhamiria kuwainua kibiashara, kiuchumi, pamoja na kukuza Pato la Taifa.Masharti ya mikopo ambayo yalikuwa yakiwapatia ugumu wajasiriamali wadogo na wa kati kuja kukopa fedha kwenye taasisi yetu hivi sasa hayapo, bali tumeyalegeza ambapo wana uwezo wa kudhaminiana hata wao wenyewe, na mjasiriamali akija kukopa hatutamuacha lazima tumpatie fedha, alisema Pamui.Aliongeza, mikopo hiyo tunaitoa kuanzia laki tatu na kuendelea na riba yake itategemea na biashara anayoifanya na tunakopesha kuanzia mama lishe, bodaboda, ikiwa hivi sasa kuna ushindani mkubwa wa kibenki ndio maana tukaona lazima tuwe wabunifu kwa kuongeza wateja wa aina zote, alieleza.Pia Pamui aliwataka wajasiriamali na wafanyabiashara wakubwa, waliopo vijiji vya mbali na huduma hizo za kibenki, watumie huduma za kuhifadhi fedha zao kwa kutumia fahari huduma au simu benki ili kuepuka upotevu wa fedha ama kuporwa na majambazi.  <topic>: uchumi 